Polisie maak gru-vonds in puttoiletArgieffoto Die polisie in Limpopo het ŉ moordondersoek begin nadat ŉ man se verkoolde lyk Dinsdag in ŉ puttoilet in die Lehwelere Matlala-nedersetting in Dennilton buite Groblersdal gevind is. Kol. Moatshe Ngoepe, woordvoerder van die polisie, het gesê die polisie het ŉ wenk van ŉ familielid van die oorledene opgevolg wat tot dié grusame ontdekking gelei het. “Met die polisie se aankoms op die toneel het hulle die erg verkoolde liggaam gevind waar dit in ŉ kruiwa gelê en in ŉ ou puttoilet versteek is,” het Ngoepe gesê. “Die polisie het ook stukke buitebande gevind wat vermoedelik gebruik is om die oorledene aan die brand te steek.” Ngoepe het gesê die oorledene se familie het hom reeds uitgeken as Kaizer Makola (42). Hy was ŉ inwoner van die nedersetting. Die motief vir die moord is tans onbekend. “Die polisie doen ŉ beroep op Thabiso Matlala (29), ŉ familielid van Makola, om hom by die Dennilton-polisiestasie aan te meld. Ons meen dat hy die polisie in die ondersoek kan bystaan,” het Ngoepe gesê. Enigiemand met meer inligting word versoek om konst. William Vilakazi by 082 303 9907 of Stop Misdaad by 0860 010 111 te bel.